МОТИВИ

Наредба за реда и условията за ползване на спортни обекти и съоръжения, собственост на община Бургас, предоставени за управление на ОП  „Спортни имоти”
1. Причини за приемане на Наредбата са следните: 

През последните години на територията на община Бургас се изградиха много  нови спортни обекти и съоръжения, а съществуващите се подновиха и осъвремениха. Това от своя страна доведе до увеличаване броя на спортните клубове и на желаещи ползване на материалната база.
Съобразно задълженията, които й са вменяват със Закона за физическото възпитание и спорта, Община Бургас се стреми да удовлетвори желанията на всички клубове да ползват базата. Ето защо възникна необходимостта от разписване на ред и условия за законосъобразно и целесъобразно ползване на общински спортни обекти на територията на Община Бургас. Тъй като спортните обекти са предоставени за управление на общинско предприятие Спортни имоти – с наредбата се определя ред, по който предприятието да извършва разпределяне на ползването. 

Предвидена е отстъпка за ползване на базата от спортни организации, регистрирани като юридически лица с нестопанска цел за осъществяване на общественополезна дейност, които осигуряват целогодишно, според спецификата на вида спорт, безплатни занимания с двигателна активност и спорт на деца и ученици (начално обучение) и лица в неравностойно положение.

Същевременно с това, такава отстъпка не могат да ползват клубовете, които имат собствена база.
2.Цели, които се поставят с приемането на Наредбата: 

Създаване на еднакъв ред и условия за ползване спортната база от спортните организации на територията на общината.

Разработване на ясни правила за спортните клубове в Община Бургас при кандидатстване за ползването на базата.
          3.Очаквани резултати от приемане на Наредбата: Обективност при разпределяне ползването на спортните обекти  
4.Финансови средства, необходими за прилагането на Наредбата - За прилагане на Наредбата не са необходими финансови средства.
5. Анализ за съответствие с правото на Европейския съюз:  

Предлаганият проект на Наредба  се приема на основание чл. 8, ал. 2 от Закона за общинската собственост и чл. 4а от Закона за физическото възпитание и спорта и чл. 21, ал. 2 от Закона за местното самоуправление и местната администрация.

Проектът на Наредбата е разработен в съответствие с Европейското законодателство – Съобразен е с  Европейска харта за местно самоуправление, както и с директиви на Европейската общност, свързани с тази материя. 
